次韵文潛瞻啟聖院旃檀像
作者：晁補之
朝代：宋

paragraphs: 至人如幻千億身，若以色觀皆世人。
大千初自一漚發，變化誰能知本因。
移天宮殿著人世，斷取無異陶家輪。
當年紫磨已殊勝，後來浮海亦有神。
緬懷此地初啟聖，真人繼出天下春。
莊嚴事秘理莫測，萬世鎮守無陳新。
寶坊千柱衆八百，衣食隨念何由貧。
天寒急景過駒隙，坐穩不去同鴟蹲。
歸來想像發光影，一洗百慮無餘塵。